Yhdy meihin
Innokkaasti.

 1. Yhdy meihin, sisko, veikko,
 meill’ on suuri yhteistyö.
 Väisty, sorron julma peikko,
 päiväks’ vaihdu, vainon yö!
 Oi, niin monta turvatonta,
 sortuu kylmään kohteluun,
 mutta meitäkin on monta,
 eespäin työhön, taisteluun!

 2. Onko lämmin sulla rinta,
 onko usko oikeaan?
 Sulle silloin kallehinta
 tää on työmme ainiaan.
 Kussa vääryys ennen kulki
 maahan pienet polkien,
 siellä lausukaamme julki:
 oikeutta kaikillen!

 3. Missä hoidon tarve suurin,
 kussa huuto heikkojen,
 sinne luomme suojamuurin
 vainotuille veljillen.
 Sillä rakkauden valta
 vihan liekit sammuttaa,
 kärsimyksen kuorman alta
 sortunehet nostattaa.

Immi Hellén.

Immi Hellén
Otto Kotilainen